பாக்கித்தான் தேசிய மகளிர் நாள்

**பாக்கித்தான் தேசிய மகளிர் தினம்** (*National Women's Day (Pakistan)*) ஒவ்வோர் ஆண்டும் பிப்ரவரி மாதம் 12 ஆம் தேதி கொண்டாடப்படுகிறது.  சியா உல் அக்கின் இராணுவ ஆட்சிக்கு எதிராக பாக்கித்தானில் நடந்த முதல் பெண்கள் ஊர்வலத்தைக் குறிக்கும் வகையில் இந்நாள் தேர்ந்தெடுக்கப்பட்டது. 1983 ஆம் ஆண்டு பிப்ரவரி மாதம் 12 ஆம் நாள் பாக்கித்தானில் பெண்கள் உரிமைகள் வரலாற்றில் முக்கியத்துவம் வாய்ந்ததாகும். ஏனெனில் அத்தகைய முதல் அணிவகுப்பு அதிபர் சியா உல் அக்கு ஆட்சியின் காவல்துறையினரால் அமல்படுத்தப்பட்ட இராணுவச் சட்டத்தால் கொடூரமாக அடக்கப்பட்டது.  பன்னாட்டு மகளிர் தினத்திற்கு மூன்று வாரங்களுக்கு முன்பு பாக்கித்தானில் அவுரத் அணிவகுப்புகள் இந்நாளில் தான் நடைபெறும்.

## வருடாந்திர நினைவு கூரல்கள்
பாக்கித்தானில் 1983 ஆம் ஆண்டு பிப்ரவரி 12 ஆம் தேதி நடைபெற்ற முதல் பெண்கள் பேரணியைக் குறிக்கும் வகையில் ஆண்டுதோறும் தேசிய மகளிர் தினம் கொண்டாடப்படுகிறது. டிசம்பர் மாதம் 22 ஆம் தேதி பாக்கித்தானிய உழைக்கும் பெண்களுக்கான தேசிய தினமாகவும் இந்நாள் கொண்டாடப்படுகிறது. பன்னாட்டு  மகளிர் தினத்துடன் கூடுதலாக, இந்த இரண்டு நாட்களும் முன்னாள் பிரதமர் யூசப் ராசா கிலானியின் காலத்திலிருந்தே பாக்கித்தான் அரசாங்கத்தால் கொண்டாடப்படுவதாக அங்கீகரிக்கப்பட்டது.

## 2012
பாக்கித்தான் மக்கள் கட்சியின் பிரதமரின் ஆலோசகரான சாகனாசு வச்சீர் அலி, நிலோபர் பக்டியார், சிர், புசுரா கோகர், கிசுவர் இயெக்ரா ஆகியோர் 2012 ஆம் ஆண்டு பாக்கித்தான் தேசிய மகளிர் நாளில் கௌரவிக்கப்பட்டனர். 2013 ஆம் ஆண்டு தேசிய மகளிர் தினம் பாத்திமா ஜின்னா பூங்காவில் பாலின அடிப்படையிலான வன்முறை குறித்த விழிப்புணர்வு அரங்குகளுடன் கொண்டாடப்பட்டது. ஆர்வலர்கள் அங்கு நாடகங்கள் மற்றும் உரைகளை வழங்கினர். 2013 ஆம் ஆண்டு நிகழ்வை கைபர் பக்துன்வா மாகாணம் மற்றும் கூட்டாட்சி நிர்வாக பழங்குடிப் பகுதிகளைச் சேர்ந்த பெண்கள் கவனித்தனர். அவர்கள் பாக்கித்தானில் உள்ள பெண்கள் உரிமை இயக்கத்தில் பெண் பத்திரிகையாளர்கள், அரசியல்வாதிகள் மற்றும் ஆர்வலர்களுக்கு விருதுகளை வழங்கினர்.

## 2015
இசுலாமாபாத்தில் உள்ள நோமத்து கலைக்கூடத்தில் நடந்த ஒரு நிகழ்வில் ஆரிசு காலிக்கு மற்றும் அலியா மிர்சா ஆகியோரின் கவிதைகள் இடம்பெற்றன. 

ஆலியா மிர்சாவின் சைனப் பாத்திமா பாடிய 'கௌன் கெக்தா ஐ பெய்க்தியார் ஊன் மைன்' என்ற பாடல் தேசிய மகளிர் நாளன்று வெளியிடப்பட்டது. இப்பாடல்  1983 ஆம் ஆண்டு லாகூரில் நடந்த மகளிர் அணிவகுப்பில் பங்கேற்ற பெண்களுக்கு அர்ப்பணிக்கப்பட்டதாகும்.

## 2017
தேசிய மகளிர் நிலை ஆணையம்  ராவல்பிண்டியில் உள்ள பாத்திமா ஜின்னா மகளிர் பல்கலைக்கழகத்தில் 2017 ஆம் ஆண்டுக்கான தேசிய மகளிர் நாள் நிகழ்வை நடத்தியது. பெண் ஆர்வலர்கள் மற்றும் நாடாளுமன்ற உறுப்பினர்களிடையே பெண்களின் முன்மொழிவுகளை முன்னெடுத்துச் செல்வது என்ற தலைப்பில் ஒரு உரையாடலை துணைவேந்தர் பேராசிரியர் டாக்டர் சமினா அமின் காதிரும் தேசிய சட்டமன்ற உறுப்பினர் தெக்மினா தௌல்தானாவும் உரையாற்றினர்.

## 2019
டான் பத்திரிகை செய்தியின்படி, 2019 ஆம் ஆண்டு  தேசிய மகளிர் நாள் பாக்கித்தானின்  இசுலாமாபாத்தில் இரண்டு நிகழ்வுகள் ஏற்பாடு செய்யப்பட்டன. தேசிய பத்திரிகையாளர் மன்றத்தில் ஒரு நிகழ்வு நடைபெற்றது, இதில் தேசிய பெண்கள் நிலை ஆணையத்தின் தலைவர் கவார் மும்தாசும் கவிஞர் கிசுவர் நகீத்தும் உரையாற்றினர். பங்கேற்பாளர்கள் சட்டத்துறையில் சில முன்னேற்றங்களை ஒப்புக்கொண்டனர். ஆனால் கடந்த இரண்டு ஆண்டுகளில் நிகழ்ந்த கௌரவக் கொலைகள், குழந்தைத் திருமணங்கள், குழந்தை வன்முறைகள் மற்றும் சனநாயக செயல்முறைகள் பலவீனமடைதல் போன்ற பாலின வன்முறை வழக்குகள் தொடர்ந்தது குறித்து அவர்கள் கவலை தெரிவித்தனர். தேசிய நாட்டுப்புற மற்றும் பாரம்பரிய நிறுவனத்தில் மற்றொரு நிகழ்வு நடைபெற்றது. இந்நிகழ்வில், மத்திய குறைதீர்ப்பாளர் காசுமலா தாரிக்கு உரையாற்றினார். பணியிடத்தில் பெண்கள் துன்புறுத்தலுக்கு எதிரான பாதுகாப்பிற்கான மத்திய குறைதீர்ப்பாளர் செயலகத்தில் புகார் பதிவு செயல்முறைகள் மற்றும் பணியிடத்தில் பெண்கள் துன்புறுத்தலுக்கு எதிரான பாதுகாப்பு சட்டம் 2010 ஆகியவை விளக்கப்பட்டன.

## 2020
கராச்சியில் நடந்த 2020 நிகழ்வின் கருப்பொருள் "பாலின அடிப்படையிலான வன்முறையின் பின்னணியில் பெண்களின் சமூகப் பாதுகாப்பு" என்பதாகும். பாலின அடிப்படையிலான வன்முறை, பெண்களின் நிலை குறித்த சிந்து ஆணையத்தின் பங்கு, சிந்து அரசாங்கத்தின் பெண்கள் மேம்பாட்டுத் துறை மற்றும் சமூகத்தில் பெண்களின் நிலையை மேம்படுத்துவதில் தன்னார்வ தொண்டு நிறுவனங்கள் போன்ற பல்வேறு சமூக-சட்டப் பிரச்சினைகள் குறித்து குழு உறுப்பினர்கள் பேசினர். சாரி சலீலின் கூற்றுப்படி, லாகூர் பெண்கள் செயல் மன்ற உறுப்பினர்கள் 2020 தேசிய மகளிர் நாள்  நிகழ்வை பயன்பாட்டு சமூக-பொருளாதார ஆராய்ச்சி வள மையத்தில் உரைகள் மற்றும் கவிதை அமர்வுடன் நினைவு கூர்ந்தனர். லாகூரில் உள்ள லாகூர் மகளிர் பல்கலைக்கழகக் கல்லூரியிலும் தேசிய மகளிர் நாள் கொண்டாடப்பட்டது. துணைவேந்தர் பேராசிரியர் டாக்டர் புசுரா மிர்சா, ஓய்வுபெற்ற நீதிபதி நசிரா சாவேத் இக்பால், மகளிர் மேம்பாட்டு அமைச்சர் அசிபா ரியாசு பத்யானா ஆகியோர் நிகழ்வில் உரையாற்றினர்..

பர்மான் அலி கூறுகையில், தேசிய மகளிர் நாலை நினைவுகூரும் வகையில் இசுலாமாபாத்தில் உள்ள நோமட் கலைக்கூடத்தில் 'லாசிம் ஐ கே அம் பி தேக்கெங்கே' என்ற ஓவியக் கண்காட்சி நடைபெற்றது. இதில் பெரும்பாலான ஓவியங்கள் பாக்கித்தானின் ஆணாதிக்க கலாச்சாரத்தில் பெண்கள் அனுபவித்த வன்முறையையும்  வலியையும் எடுத்துக்காட்டின.

## 2022
2022 ஆம் ஆண்டிற்கான தேசிய மகளிர் நாளன்று  'வன்முறைக்கு பூச்சிய சகிப்புத்தன்மை' என்ற கருப்பொருளில் கராச்சியில் பெண்களின் நிலை குறித்த சிந்து ஆணையத்தால் ஏற்பாடு செய்யப்பட்ட ஒரு நிகழ்வு ஃப்ரீரே அரங்கத்தில் நடைபெற்றது.  2022 லாகூர் நிகழ்வு அவுரத் அறக்கட்டளை  அலுவலகத்திலேயே நடந்தது.

## 1983 லாகூர் ஊர்வலம்
1983 ஆம் ஆண்டு பிப்ரவரி மாதம்  12 ஆம் தேதியன்று, பெண்கள் அதிரடி மன்றம் மற்றும் பஞ்சாப் பெண்கள் வழக்கறிஞர்கள் சங்கம் தலைமையில் சுமார் 100 பேர் கொண்ட பெண்கள் அணிவகுப்பு ஊர்வலம் லாகூரில் உள்ள மால் சாலையில் ஒன்றுகூடியது. ஊர்வலம் பாக்கித்தானின் லாகூர் உயர் நீதிமன்றத்தை நோக்கிச் சென்று, பாரபட்சமான சாட்சியச் சட்டம் மற்றும் பிற ஊதூத் கட்டளைகளுக்கு எதிராகப் போராடியது. முன்மொழியப்பட்ட சாட்சியச் சட்டம், பெண்களின் நீதிமன்ற சாட்சியத்தின் மதிப்பை ஆண்களின் மதிப்பில் பாதியாகக் குறைக்கும் நோக்கம் கொண்டது; உதூத் கட்டளைகள், சர்வாதிகாரம் சரியா சட்டங்களைப் பயன்படுத்துவதன் மூலம் பெண்களின் உரிமைகளைக் குறைத்தன என்ற முழக்கம் செய்யப்பட்டது. அணிவகுப்பாளர்கள் மீது கண்ணீர் புகைக்குண்டு வீசப்பட்டது. காவல்துறையினரால் தடியடி நடத்தப்பட்டது. இதில் பல பெண்கள் காயமடைந்தனர். பொதுக் கூட்டத்தின் மீதான தடையை மீறியதற்காக ஐம்பது பேர் கைது செய்யப்பட்டனர்.

## மேற்கோள்கள்

## உசாத்துணை
* Khan, Ayesha. The Women's Movement in Pakistan: Activism, Islam and Democracy. United Kingdom, Bloomsbury Publishing, 2018.                    
* Weiss, Anita M.. Interpreting Islam, Modernity, and Women's Rights in Pakistan. United Kingdom, Palgrave Macmillan, 2014. Page 49.
*
*Imran, R. (2005) 'Legal injustices: The Zina Hudood Ordinance of Pakistan and its implications for women', Journal of International  Women's Studies, 7(2), pp.&nbsp;78–100
*Jalal, A. (1991).  The Convenience of Subservience: Women and the State of Pakistan.  In: Kandiyoti, D. (eds) Women, Islam and the State. Palgrave Macmillan, London. 
*
*Women's Movements in Asia: Feminisms and Transnational Activism. United Kingdom, Taylor & Francis, 2010. Page 167
*Re-Interrogating Civil Society in South Asia: Critical Perspectives from India, Pakistan and Bangladesh. India, Taylor & Francis, 2021. Page 191 / 192

பகுப்பு:பாக்கித்தானியப் பெண்கள்
பகுப்பு:பெண்ணிய நிகழ்வுகள்